ITEL แจ้งใช้สิทธิ์ “วอร์แรนต์ 3-4” 23-29 ก.ย.นี้ โบรกชูเป้าสูง 6.80 บ.
“อินเตอร์ลิ้งค์ เทเลคอม” แจ้งข่าวดี ITEL-W3 ควงคู่ ITEL-W4 พร้อมใช้สิทธิแปลงสภาพ 23 - 29 ก.ย.นี้ ด้านโบรกฯ ให้เป้าสูงสุดที่ 6.80 บ.
“อินเตอร์ลิ้งค์ เทเลคอม” แจ้งข่าวดี ITEL-W3 ควงคู่ ITEL-W4 พร้อมใช้สิทธิแปลงสภาพ 23 - 29 ก.ย.นี้ ด้านโบรกฯ ให้เป้าสูงสุดที่ 6.80 บ.
16 ก.ย. 2565

นายณัฐนัย อนันตรัมพร ประธานเจ้าหน้าที่บริหารบริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยรายละเอียดของการใช้สิทธิ ITEL-W3 และ ITEL-W4 มีกำหนดการใช้สิทธิแปลงเป็นหุ้นสามัญ ได้ตั้งแต่วันที่ 23-29 กันยายน 2565 และกำหนดวันใช้สิทธิ 30 กันยายน 2565 นี้ โดยการเพิ่มทุนจดทะเบียนบริษัทฯ ในครั้งนี้ มีวัตถุประสงค์เพื่อรองรับการเติบโตแบบก้าวกระโดดตามกลยุทธ์ The New S-Curve  สร้างธุรกิจโตระยะยาว ให้มีความมั่นคงด้านโครงสร้างทางการเงินให้แข็งแกร่งมากยิ่งขึ้น เพื่อใช้เป็นเงินทุนหมุนเวียนในการดำเนินธุรกิจ จากนโยบายของบริษัทที่เดินหน้าขยายธุรกิจอย่างต่อเนื่อง และช่วยเสริมให้บริษัทมีฐานเงินทุนที่แข็งแกร่ง สำหรับขยายการดำเนินงานในอนาคต
โดย ITEL-W3 มีวันกำหนดใช้สิทธิครั้งสุดท้ายวันที่ 14 เม.ย. 2566 ITEL-W3 1 หน่วย มีสิทธิซื้อหุ้นสามัญได้ 1 หุ้น และมีราคาในการใช้สิทธิซื้อหุ้นสามัญ 3.30 บาทต่อหุ้น ด้าน ITEL-W4 มีกำหนดวันใช้สิทธิครั้งแรก 30 ก.ย. 2565 นี้ และใช้สิทธิครั้งสุดท้ายวันที่ 10 ก.ค. 2567 โดยมีอัตราการใช้สิทธิ 1 หน่วยสามารถใช้สิทธิซื้อหุ้นสามัญได้ 1 หุ้น และราคาในการใช้สิทธิซื้อหุ้นสามัญ 11.50 บาทต่อหุ้น
ด้านบทวิเคราะห์ บล.ดาโอ (ประเทศไทย) จำกัด (มหาชน) ยังคงมีมุมมองเชิงบวกต่อ ITEL มีมุมมองเชิงบวกต่อธุรกิจติดตั้งโครงข่าย ประเมินภาพรวมครึ่งปีหลัง 2565 นี้  ITEL ยังได้รับประโยชน์จากงานที่เป็น High Potential Projects อยู่ราว 1.1 พันล้านบาท และคาดมีงานใหม่ๆ ออกมาเพิ่มเติมราว 2,000 ล้านบาท ปัจจุบันบริษัทมี Backlog ราว 3,100 ล้านบาท เตรียมทยอยรับรู้รายได้ในช่วงที่เหลือของปีนี้ราว 1,300 ล้านบาท อีกทั้ง ITEL ยังได้รับประโยชน์จากการเข้าสู่ยุค Digital ในระยะยาวอีกด้วย แนะนำ “ซื้อ” ในราคาเป้าหมายที่ 6.80 บาท อิง DCF
ขณะที่บล.บัวหลวง ได้ออกบทวิเคราะห์ มอง ITEL ในครึ่งปีหลังยังเติบโตแข็งแกร่ง โดยรายได้จากธุรกิจ Data Center ETIX Bangkok#1 เฟส 2 มีลูกค้าใช้งานไปแล้วกว่า 66% และมีแผนขยายเฟส 3-4 รวมถึง ETIX Bangkok #2 เพิ่มอย่างต่อเนื่อง ในขณะที่ผลงานไตรมาส 3/65 กำไรจะยังคงเติบโตได้จากปีก่อน และจากไตรมาสก่อน จากส่วนของ Recurring income ที่เพิ่มขึ้นและจากงานโครงการ New S-Curve อื่นๆ คงคำแนะนำ “ซื้อ” ที่ราคาเป้าหมาย ณ สิ้นปี 2565 ที่ 5.60 บาท